Fa Mokaulengwe Klein a mpotsa gore a nka kgona go bula tsela, ke ne ka mmolelela gore ke ne nka rata, mme ke ne ke se na madi, diaparo, ke ne ke se na sepe. O ne a bolela jaana: “Go siame, ke tla baakanya seo.” Mme o ne a dira jalo. Sa ntlha o ne a romela foromo ya me ya bobulatsela. Morago go foo o ne a tsamaya le nna go ya kwa New Orleans, bokgakala jwa dikilometara di ka nna 300 mme a mpontsha difolete dingwe tse dintle kwa godimo ga Holo ya Bogosi. E ne e le tsa babulatsela. Go ise go ye kae ke ne ka fudugela koo mme ka simolola tiro ya me ya bobulatsela. Basupi ba kwa New Orleans ba ne ba thusa babulatsela ka go ba naya diaparo, madi le dijo. Motshegare, bakaulengwe ba ne ba tle ba tlise dijo mme ba bo ba di tlogela fa pele ga lebati kana le e leng go di re tsenyetsa mo teng ga foriji. Mokaulengwe mongwe yo o neng a na le resetšhurente fa gaufi o ne a re laletsa gore re tle ka metlha ka nako ya fa ba tswala gore re tle go itseela dijo tse di sa ntseng di siame—tse di jaaka nama, borotho, setšhuu le diphae—tse di setseng tsa letsatsi leo.